PREDBEŽNÁ INFORMÁCIA
č. 15218/2026
(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov)

	1. Pripravovaný právny predpis:

	Návrh vyhlášky Ministerstva pôdohospodárstva a rozvoja vidieka Slovenskej republiky, ktorou sa mení a dopĺňa vyhláška Ministerstva pôdohospodárstva a rozvoja vidieka Slovenskej republiky č. 18/2012 Z. z. o identifikácii a registrácii oviec a kôz v znení neskorších predpisov

	2. Základné ciele a tézy právnej úpravy:

	Cieľom pripravovaného návrhu je zosúladiť vyhlášku č. 18/2012 Z. z. s právnou úpravou zákona 
č. 39/2007 Z. z. o veterinárnej starostlivosti v znení zákona č. 307/2025 Z. z. (ďalej len „zákon“) a s aktuálnymi pravidlami Európskej únie pre identifikáciu, registráciu a vysledovateľnosť držaných oviec a kôz. Návrh bude mať formu úzkej novelizácie. Upraví najmä terminológiu registrácie chovného zariadenia, väzbu centrálneho registra hospodárskych zvierat na informačný systém podľa § 45 zákona, elektronické podávanie hlásení, oznámení a žiadostí podľa § 45a zákona, primeraný rozsah evidovaných údajov a odkazy na aktuálne právne záväzné akty Európskej únie. Zámerom nie je meniť základný systém označovania oviec a kôz, ale zosúladiť vykonávaciu právnu úpravu so zákonom a právom Európskej únie v rozsahu zákonného splnomocnenia.

	3. Zhodnotenie súčasného stavu:

	Platná vyhláška používa na viacerých miestach pojmy a postupy viazané na „poverenú osobu“ prevádzkujúcu samostatnú počítačovú databázu, registráciu „chovu“ a papierové registračné tlačivo potvrdené regionálnou veterinárnou a potravinovou správou. Od 1. januára 2026 však zákon upravuje registráciu chovného zariadenia v § 40a, centrálny register hospodárskych zvierat ako súčasť informačného systému v § 45 a elektronické doručovanie v § 45a. Časť vyhlášky preto terminologicky a procesne nezodpovedá zákonu. Zároveň obsahuje odkazy na zrušené nariadenie Rady (ES) č. 21/2004. Zachovanie súčasného stavu môže viesť k nejednotnej aplikačnej praxi a k nejasnostiam pri registrácii, evidencii a hlásení údajov.

	4. Spôsob zapojenia verejnosti do prípravy právneho predpisu:

	Verejnosť sa môže zapojiť do prípravy právneho predpisu formou zasielania podnetov alebo návrhov v intenciách vecného zamerania podľa bodu 2.

	Kontaktné údaje:

	Ministerstvo pôdohospodárstva a rozvoja vidieka Slovenskej republiky
Sekcia poľnohospodárstva, odbor živočíšnej výroby
Dobrovičova 12
812 66 Bratislava
Ing. Albín Karcol
t.č. +421 2 592 66 554 
e-mail: albin.karcol@land.gov.sk 

	5. Predpokladaný termín začatia pripomienkového konania:

	september 2026



